送華陽劉法師
作者：黄履
朝代：宋

paragraphs: 餐霞積金峰，行年五十六。
身輕曠世龜，眸瑩新生犢。
偶乘飛鳬來，就我簷下宿。
傾蓋如久要，片言會心曲。
嗟余亦何有，所慎止能燭。
乍聆屑霏霏，虛室增蘭馥。
僊經累萬卷，學者紛麻粟。
大車循垣途，幾人契華轂。
赤水遺玄珠，離智不能燭。
延章洞秋石，應手黄芽熟。
先生得何深，清名達堯屋。
優詔辭窐衡，太平高逸躅。
陰功期三千，餘事付神籙。
臘窮一雨清，歸興藹幽谷。
安期棗如瓜，茅君朮比玉。
臨行笑遺余，可返鬢毛綠。
屈眴文兜綿，團虬色浮粥。
聊將報齊桃，不俟從季卜。
白雲暫去來，碧嶺本無辱。
預爲明月思，可望不可掬。